b'\n_START_ARTICLE_\nPredsednik poslanske zbornice Italijanske republike\n_START_PARAGRAPH_\nPredsednik poslanske zbornice Italijanske republike je hierarhi\xc4\x8dno tretja najvi\xc5\xa1ja funkcija v dr\xc5\xbeavi, po republi\xc5\xa1kem predsedniku in predsedniku senata. Izvoljen je po strogo dolo\xc4\x8denem postopku s tajnim voljenjem. Trenutni (2013) predsednik poslanske zbornice je Laura Boldrini._NEWLINE_Glavna dol\xc5\xbenost predsednika poslanske zbornice je skrb za pravilno delovanje zbornice in odgovornost za pravilno strukturo njenih organov. Med zasedanji odlo\xc4\x8da o dnevnem redu in o trajanju posameznih govorov, vodi razprave in skrbi za red v avli. Razen tega odlo\xc4\x8da o pristojnosti raznih parlamentarnih komisij za preu\xc4\x8ditev zakonskih osnutkov, ki so bili predlo\xc5\xbeeni poslanski zbornici._NEWLINE_\xc4\x8clen 55 ustave dolo\xc4\x8da, da je predsednik poslanske zbornice zadol\xc5\xbeen za predsedstvo parlamenta v plenarnem zasedanju (senat in poslanska zbornica). Enako kot tudi predsednik senata, mora podati svoje mnenje republi\xc5\xa1kemu predsedniku, preden se ta odlo\xc4\x8di za razpust zbornic._NEWLINE_Pri volitvah republi\xc5\xa1kega predsednika mora predsednik poslanske zbornice sklicati parlament v teku 30 dni pred zapadlostjo mandata dr\xc5\xbeavnega poglavarja, oziroma v teku 15 dni po njegovi smrti ali ostavki (\xc4\x8dlena 85 in 86 ustave)._NEWLINE_Za imenovanje nekaterih pomembnih dr\xc5\xbeavnih funkcionarjev mora predsednik poslanske zbornice sodelovati s predsednikom senata. Njuno sodelovanje je obvezno na primer pri imenovanju najvi\xc5\xa1jih oblasti, ki urejajo komercialno konkurenco ter mno\xc5\xbei\xc4\x8dna ob\xc4\x8dila, pri imenovanju upravnega odbora RAI in pri imenovanju predsedni\xc5\xa1kega sveta Dr\xc5\xbeavnega knjigovodstva.'